Gerd Brantenberg
Store norske leksikon,Språk og litteratur,Norsk og samisk litteratur,Nyere norsk litteratur
Gerd Brantenberg, norsk forfatter. Brantenberg vokste opp i Fredrikstad. Hun debuterte i 1973 med Opp alle jordens homofile, men slo igjennom med den kjønnspolitiske fabelen Egalias døtre (1977; oversatt til flere språk og dramatisert). Med Sangen om St. Croix (1979) innledet Brantenberg en skildring av barndom, oppvekst og skolegang som ble fortsatt i Ved fergestedet (1985) og For alle vinder (1989). Romanene gir både et fint tidsbilde av etterkrigsårenes Norge og en nyansert skildring av en ung jentes vei til erkjennelse av sin homofile legning. Romanen Favntak kom i 1983; også den med kjærlighet mellom kvinner som hovedtema. Brantenberg var medforfatter av På sporet av den tapte lyst (1986), en studie av kjærligheten mellom kvinner som litterært motiv.
Eremitt og entertainer (1991) er en samling essayer om litteratur, kunst og feminisme. Augusta og Bjørnstjerne (1997) er en roman som forteller om to unge og forelskede mennesker, Augusta Mjøen (forfatterens oldemor) og Bjørnstjerne Bjørnson. Landssvikersken (2003) er en idéroman om krig og ideologier. Bibliografi Landssvikersken. (Roman, Aschehoug, 2003) Havet, døden og kjærligheten. Tjømebok år 2000. (Sakprosa, Færder Forlag, 1999) Augusta og Bjørnstjerne. (Roman, Aschehoug, 1997) Ompadorastedet. (Ungdomsbok, 1992) Eremitt og entertainer. (Essays, 1991) For alle vinder. (Roman, 1989) På sporet av den tapte lyst. (Sakprosa, 1986) Ved fergestedet. (Roman, 1985) Favntak. (Roman, 1983) Sangen om St.Croix. (Roman, 1979) Ja vi slutter. (Roman, 1978) Egalias døtre. (Roman, 1977) Opp alle jordens homofile. (Roman, 1973) Les mer i Store norske leksikon Gerd Brantenberg i Norsk biografisk leksikon Eksterne lenker Dagbladets forfatterside om Gerd Brantenberg Aschehougs forfatterside om Gerd Brantenberg Litteratur Ellefsen, Karin Elisabeth: Om «Sangen om St. Croix» av Gerd Brantenberg, 1997, isbn 82-417-0859-9 Rottem, Øystein: Norges litteraturhistorie, b. 7: Inn i medietidsalderen, 1997, isbn 82-02-15477-4 Valebrokk, Eva: 9 norske kunstnere, 1989, isbn 82-504-1742-9